text: Holsted-dreng til OL
  06 maj 2014 kl. 06.51
  Nikolaj Witting fra Holsted er så god til fysik, så han nu skal repræsentere Danmark ved olympiaden.
  Gymnasieeleven der til dagligt går i 3.A. på Rybners Tekniske Gymnasium i Esbjerg er blevet udtaget som en af de fem bedste indenfor fysik på gymnasieniveau.
  Efter flere træningsweekender på bl.a. Niels Bohr Instituttet står det klart, at Nikolaj Witting skal en tur til OL i Kasakhstan.
  -Det bliver helt sikkert en stor oplevelse, som jeg glæder mig meget til, siger Nicolaj Witting, der planlægger at uddanne sig til elektronik ingeniør efter gymnasiet.
  Fysikolympiaden startede i 1967 som en østeuropæisk konkurrence. I dag deltager omkring 500 elever fra 90 lande.
  Forud for OL i juli venter nu en periode med masser af træning. Den skal der også blive tid til ved siden af lektierne.
  